Juho Mäkelä (jalkapalloilija)

Seurajoukkueet

Juho Mäkelän pelaajaura aikuisten tasolla alkoi kaudella 2001 Ykkösessä Tervareiden riveissä. Mäkelä pelasi kausina 2001–2002 Ykkösen 44 ottelua ja teki niissä 27 maalia. Kaudella 2001 hän oli sarjan toiseksi paras maalintekijä 17 maalilla. Mäkelä siirtyi kaudeksi 2003 Veikkausliigassa pelanneen HJK:n riveihin. Hän debytoi Veikkausliigassa 15. toukokuuta 2003 ottelussa HJK–FC Jokerit. Mäkelä pelasi ensimmäisellä liigakaudellaan 23 ottelua ja teki niissä 12 maalia. HJK voitti kaudella 2003 Suomen mestaruuden ja Suomen Cupin. Mäkelä valittiin kauden jälkeen vuoden tulokkaaksi. Kaudella 2004 Mäkelä pelasi HJK:n riveissä 18 liigaottelua, joissa hän teki viisi maalia. HJK oli kaudella 2004 Veikkausliigassa kuudes. Kaudella 2005 Mäkelä pelasi 25 ottelua ja voitti Veikkausliigan maalikuninkuuden 16 maalilla. HJK oli kaudella 2005 liigassa toinen.
Mäkelä siirtyi tammikuussa 2006 kolmen ja puolen vuoden sopimuksella Skotlannin Premier Leaguessa pelanneeseen Heartsiin. Hearts maksoi Mäkelästä HJK:lle noin 735 000 euroa. Mäkelä debytoi Skotlannin liigassa 8. huhtikuuta 2006 ottelussa Hearts–Dunfermline. Mäkelä teki ensimmäisen maalin Skotlannin liigassa heti debyyttiottelussaan, mutta pelasi kuitenkin vain kahdessa liigaottelussa loppukauden 2005–06 aikana. Kaudella 2006–07 Mäkelä pelasi pääasiassa vaihtopelaajana yhdeksän Skotlannin liigan ottelua, ja Hearts lainasi hänet loppukaudeksi Sveitsin liigan FC Thuniin. Mäkelä palasi kesällä 2007 Heartsiin ja teki harjoitusottelussa maalin Barcelonaa vastaan. Kaudella 2007–08 peliaika Heartissa jäi kuitenkin hyvin vähäiseksi, ja Mäkelä pelasi vain viidessä liigaottelussa. Hearts lainasi Mäkelän kesällä 2008 kolmeksi kuukaudeksi HJK:n riveihin. Mäkelän peliaika Heartsissa jäi pieneksi myös kaudella 2008–09, ja seura ilmoitti purkaneensa Mäkelän sopimuksen helmikuussa 2009. Mäkelä pelasi Heartsissa neljän kauden aikana yhteensä 20 liigaottelua, joissa hän teki kaksi maalia.
Mäkelä palasi HJK:n riveihin maaliskuussa 2009. Mäkelä pelasi kaudella 2009 yhteensä 26 liigaottelua ja teki niissä kahdeksan maalia. HJK voitti kaudella 2009 Veikkausliigan ja Suomen mestaruuden. Mäkelä jatkoi HJK:ssa kaudella 2010 ja voitti toisen kerran Veikkausliigan maalikuninkuuden 16 maalilla. Hän pelasi 24 ottelua ja HJK voitti toistamiseen Suomen mestaruuden. Mäkelä siirtyi joulukuussa 2010 reilun vuoden sopimuksella Australian liigan Sydneyn riveihin. Mäkelä pelasi kausien 2010–11 ja 2011–12 aikana yhteensä 16 Australian liigan ottelua ja teki niissä kaksi maalia. Mäkelä palasi HJK:hon jälleen kaudeksi 2012. Hän pelasi 24 liigaottelua, joissa teki kymmenen maalia. HJK voitti kaudella 2012 Veikkausliigan ja Suomen mestaruuden. Mestaruus oli Mäkelälle uran neljäs. Mäkelä siirtyi tammikuussa 2013 loppukaudeksi 2012–13 Saksan 2. Bundesligan Sandhauseniin. Otteluita 2. Bundesligassa kertyi 13, ja Mäkelä teki niissä kolme maalia. Kauden 2013–14 Mäkelä edusti Sveitsin liigan St. Gallenia, mutta peliaika jäi vähäiseksi kun otteluita kertyi vain kuusi.
Mäkelä palasi toukokuussa 2014 jälleen Veikkausliigaan, kun hän teki sopimuksen IFK Mariehamn kanssa. Mäkelä pelasi IFK Mariehamnin riveissä vain kuusi ottelua, ja hän siirtyi loppukaudeksi SJK:hon. SJK:n riveissä otteluita kertyi loppukauden aikana kuusi. Mäkelä siirtyi edelleen kaudeksi 2015 VPS:n riveihin, jossa pääsi pelaamaan rikkonaisten kausien jälkeen jälleen ehjän kauden. Mäkelä pelasi kaudella 2015 yhteensä 31 liigaottelua ja teki niissä 16 maalia. Hän oli liigan maalipörssissä toinen ja VPS:n sijoitus sarjassa oli kymmenes. Kaudeksi 2016 Mäkelä siirtyi HIFK:n riveihin. Mäkelä pelasi HIFK:ssa kausina 2016–17 yhteensä 57 liigaottelua ja teki niissä yhteensä 16 maalia. HIFK putosi kauden 2017 päätteeksi liigakarsintojen kautta Ykköseen. Mäkelä siirtyi kaudeksi 2018 PS Kemiin, jossa pelasi 32 liigaottelua ja teki seitsemän maalia. PS Kemi putosi kauden päätteeksi Ykköseen. Mäkelä palasi 16 vuoden tauon jälkeen takaisin kotikaupunkiinsa Ouluun, kun hän teki sopimuksen kausista 2019–20 Ykkösessä pelaavan AC Oulu kanssa.

Maajoukkue

Juho Mäkelä debytoi ikäluokkansa (1983) maajoukkueessa 17-vuotiaana 30. tammikuuta 2001 Sundsvallissa pelatussa maaottelussa Ruotsi–Suomi. Mäkelä pelasi oman ikäluokkansa maajoukkueessa kahdeksan ottelua, joissa teki viisi maalia.
Alle 21-vuotiaiden maajoukkueessa Mäkelä debytoi 18-vuotiaana 13. maaliskuuta 2002 Boltonissa pelatussa maaottelussa Englanti–Suomi. Mäkelä kuului Suomen vakiomiehistöön vuoden 2004 alle 21-vuotiaiden EM-kisojen karsintaotteluissa. Mäkelä pelasi yhteensä 21 nuorten maaottelua ja teki niissä kaksi maalia.
A-maajoukkueessa Mäkelä debytoi 20-vuotiaana, kun Antti Muurinen vaihtoi hänet kentälle 3. helmikuuta 2004 Guangzhoussa pelatussa maaottelussa Kiina–Suomi. Mäkelä pelasi yhteensä seitsemän A-maaottelua vuosina 2004–06 ja 2010. Viimeiseksi maaotteluksi jäi 21. toukokuuta 2010 Turussa Veritas Stadionilla pelattu maaottelu Suomi–Viro.